Der har været stor virak efter lukningen af den statsfinansierede radiostation 24syv. Men sagaen om stationen ser langt fra ud til at være slut.

Borgerretsfonden vil nemlig give Radio24syv penge til at føre en sag, da fonden vil have undersøgt, om alt i DAB-udbuddet var efter bogen. Det endte som bekendt med, at Radio Loud vandt udbuddet.

“Vi har fået lavet en uvildig, juridisk vurdering af forløbet. Den har vi læst - og derfor står vi lige bag Radio24syv, og vi står der hele vejen til de internationale domstole - og vi opfordrer alle andre retssikkerhedsorienterede kræfter til at gøre det samme,” skriver fondsbestyrelsen til Fagbladet 3F.

Formand for Borgerretsfonden Hanne Marie Motzfeldt fortæller, at fonden nu skriver et brev rettet til folkene bag Radio24syv, hvor de opfordrer dem til at føre en sag på baggrund af et udbud, som fonden vurderer til at være en trussel for retssikkerheden og den frie presse.

- Der må ikke være den mindste finger at sætte på udbuddet, radio- og tv-nævnet og sekretariatet. Det er en fri presse i et demokratisk samfund for vigtigt til. Derfor har vi besluttet at tilbyde økonomisk støtte til at føre en sag, siger hun.

Helt til EU-domstolen

Fonden begrunder desuden støtten med, at man ikke ønsker, at den fri presse bliver begrænset af skiftende regeringer. Det såkaldte “armslængdeprincip” fremhæves som særdeles vigtigt, da det garanterer, at medier med statsstøtte i ryggen ikke bliver detailstyret af magthaverne.

Fonden har afsat op til tre millioner kroner til juridisk bistand til radiostationen. Og det er op til Radio24syv-folkene at vurdere, hvor sagen skal føres. Fonden skriver, at den er klar til at støtte, selv hvis sagen skal for EU-Domstolen.

Lektor i udbudsret ved Syddansk Universitet Carina Risvig Hamer har tidligere udtalt, at hun mener, at DAB-udbuddet strider mod EU-rettens principper for gennemsigtighed.

Borgerretsfonden er en uafhængig instans, stiftet for private midler for at hjælpe borgere, som udsættes for magtmisbrug i store halvoffentlige, offentlige eller private organisationer.